
RĪGAS DOME

Rātslaukums 1, Rīga, LV-1539, tālrunis 67012222, e-pasts: riga@riga.lv

LĒMUMS
Rīgā

27.04.2022.

        Nr. 1493

  (prot. Nr. 57, 39. §)

Par Rīgas  valstspilsētai stratēģiski svarīgu transporta infrastruktūras objektu atjaunošanas un pārbūves īstenošanu
Pamatojoties uz likuma “Par pašvaldībām” 21. panta pirmās daļas 19. punktu, likuma “Par pašvaldību budžetiem” 22. un 22.1 pantu, Publiskas personas finanšu līdzekļu un mantas izšķērdēšanas novēršanas likuma 3. pantu, Ministru kabineta 10.12.2019. noteikumiem Nr. 590 “Noteikumi par pašvaldību aizņēmumiem un galvojumiem”, Rīgas attīstības programmu 2022.–2027. gadam (apstiprināta ar Rīgas domes 23.02.2022.  lēmumu Nr. 1284), Rīgas  domes 26.01.2022.  saistošo noteikumu Nr. 115 “Par Rīgas valstspilsētas pašvaldības 2022. gada budžetu” 8. pielikumu “Rīgas valstspilsētas pašvaldības indikatīvo augstas gatavības un prioritāro investīciju projektu kopsavilkums 2022.–2024. gadam”, Rīgas domes 01.03.2011. saistošo noteikumu Nr. 114 “Rīgas valstspilsētas pašvaldības nolikums” 110. punktu, kā arī ņemot vērā Rīgas domes priekšsēdētāja 28.03.2022. vēstuli Nr. RD-22-580-nd “Par informāciju informatīvā ziņojuma “Par Rīgas pilsētas stratēģiski svarīgu transporta infrastruktūras objektu atjaunošanu un pārbūvi” projektam”, Rīgas dome nolemj:

1. Īstenot laikposmā no 2022.–2026. gadam Rīgas valstspilsētai stratēģiski svarīgu transporta infrastruktūras objektu – Gaisa tilta, Gustava Zemgala pārvada, Jorģa Zemitāna tilta, Vanšu tilta un Mūkusalas krastmalas – atjaunošanu un pārbūvi par kopējo summu līdz 142 000 000 euro ar nosacījumu, ka Rīgas valstspilsētas pašvaldībai saskaņā ar ārējiem normatīvajiem aktiem ir nodrošināta finansējuma pieejamība un iespēja saņemt aizņēmumu attiecīgo objektu atjaunošanas un pārbūves finansēšanai.

2. Noteikt, ka Rīgas valstspilsētas pašvaldība nodrošinās 1. punktā minēto transporta infrastruktūras objektu atjaunošanas un pārbūves īstenošanai pašvaldības budžeta līdzfinansējumu ārējos normatīvajos aktos noteiktajā apmērā, paredzot to attiecīgā gada Rīgas valstspilsētas pašvaldības budžetā.

3. Noteikt, ka par 1. punktā minēto transporta infrastruktūras objektu atjaunošanas un pārbūves īstenošanu atbildīgās institūcijas ir Rīgas domes Satiksmes departaments un Rīgas domes Pilsētas attīstības departaments.

4. Ja saskaņā ar ārējiem normatīvajiem aktiem Rīgas valstspilsētas pašvaldībai ir nodrošināta finansējuma pieejamība 1. punktā minēto transporta infrastruktūras objektu atjaunošanas un pārbūves īstenošanai:

4.1. uzdot Rīgas domes Finanšu departamentam sagatavot atsevišķu lēmuma projektu par aizņēmumu un pašvaldības budžeta līdzfinansējuma nodrošināšanu katram 1. punktā minētajam transporta infrastruktūras objektam;

4.2. atļaut Rīgas domes Satiksmes departamentam un Rīgas domes Pilsētas attīstības departamentam uzņemties visas ar transporta infrastruktūras objektu atjaunošanas un pārbūves īstenošanu saistītās juridiskās un finanšu saistības, ievērojot normatīvajos aktos noteiktās tiesības pašvaldībai uzņemties ilgtermiņa saistības.

5. Rīgas domes Satiksmes departaments, Rīgas domes Pilsētas attīstības departaments un Rīgas domes Finanšu departaments atbilstoši savai kompetencei ir atbildīgi par lēmuma izpildi.

Rīgas domes priekšsēdētājs

  



                      
           M. Staķis

Silava 67026286

